[pic] | EUROPA-KOMMISSIONEN |

Bruxelles, den 29.9.2010

KOM(2010) 494 endelig

2010/0257 (COD)

Forslag til

EUROPA-PARLAMENTETS OG RÅDETS FORORDNING

om et program for støtte til videreudvikling af en integreret havpolitik SEK(2010) 1097 final

BEGRUNDELSE

BAGGRUND FOR FORSLAGET

Den 10. oktober 2007 offentliggjorde Kommissionen meddelelsen "En integreret EU-havpolitik" – KOM(2007) 575 endelig ("blåbog") I denne meddelelse blev der slået til lyd for, at der er behov for at udvikle og gennemføre integreret, sammenhængende og fælles beslutningstagning i forbindelse med have, kystområder og maritime sektorer. Den integrerede havpolitik fremmer således en tværsektoriel tilgang til havforvaltningen. Gennem en sådan politik kan man spotte og udnytte synergierne mellem alle EU-politikker, der vedrører have, kystområder og maritime sektorer, dvs. miljøpolitik, søfartspolitik, energipolitik, forskningspolitik, industripolitik, fiskeripolitik og regionalpolitik.

I handlingsplanen, der ledsager meddelelsen om en integreret EU-havpolitik (SEK(2007) 1278) opregnes der en række foranstaltninger, som Europa-Kommissionen foreslår truffet som første skridt til gennemførelse af en ny, integreret EU-havpolitik. På opfordring af Det Europæiske Råd, som godkendte den integrerede EU-havpolitik[1] på sit møde den 14. december 2007, vedtog Kommissionen den 15. oktober 2009 en statusrapport om EU's integrerede havpolitik[2]. I denne statusrapport opsummerede Kommissionen de vigtigste resultater i forbindelse med den integrerede havpolitik og udstak retningslinjerne for den næste gennemførelsesfase[3].

Rådet (almindelige anliggender) understregede i sine konklusioner af 16. november 2009 vigtigheden af at tilvejebringe midler til videreudvikling og gennemførelse af den integrerede havpolitik ved at opfordre Kommissionen til at fremlægge de nødvendige forslag til finansiering af foranstaltninger under den integrerede havpolitik i de nuværende finansielle overslag med henblik på ikrafttræden i 2011.

Videreudvikling og gennemførelse af den integrerede havpolitik i tråd med de retningslinjer, som Kommissionen har afstukket og Rådet godkendt, er i fare, fordi der ikke er nok midler til at finansiere de nødvendige foranstaltninger i de nuværende finansielle overslags resterende løbetid (2011–2013). Hidtil er foranstaltninger i forbindelse med den integrerede havpolitik blevet finansieret på basis af artikel 49, stk. 6, litra a) og b), i finansforordningen og artikel 32 i gennemførelsesbestemmelserne dertil, som vedrører finansieringen af pilotprojekter og forberedende foranstaltninger[4]. Pilotprojekter og forberedende foranstaltninger i forbindelse med den integrerede havpolitik kan kun finansieres indtil udgangen af 2010.

Der er behov for vedvarende, beskeden finansiel understøttelse, for at EU skal kunne gennemføre og yderligere udvikle den integrerede havpolitik og nå de overordnede mål som opstillet i Kommissionens blåbog fra oktober 2007 og som bekræftet i statusrapporten fra oktober 2009 og godkendt af Rådet (almindelige anliggender) i konklusionerne af 16. november 2009. Denne finansiering vil gøre det muligt for Kommissionen sammen med medlemsstater og aktører at fortsætte de sonderende undersøgelser, der allerede er blevet iværksat gennem forberedende foranstaltninger og pilotprojekter, og at udvikle og konkretisere diverse muligheder for gennemførelse af den integrerede havpolitik efter retningslinjerne udstukket i statusrapporten af 15. oktober 2009.

FORUDGÅENDE EVALUERING

Dette forslag til retsakt går ikke ud på at fastlægge en ny politik, ligesom der heller ikke er tale om at opstille nye mål. Der forventes ingen vidtrækkende følger eller nye politikkonsekvenser i denne fase. Derfor indeholder forslaget ikke af nogen konsekvensanalyse. Hvis eventuelle opfølgende foranstaltninger kan forventes at få vidtrækkende følger eller politikkonsekvenser, vil der blive lavet specifikke konsekvensanalyser for sådanne foranstaltninger.

I tråd med artikel 27, stk. 4, i finansforordningen og artikel 21, stk. 1, i gennemførelsesbestemmelserne dertil har Kommissionen foretaget en forudgående evaluering ned til de mindste detalje af det foreslåede finansieringsprogram. Denne forudgående evaluering, som er indeholdt i forslaget til retsakt, giver bl.a. et overblik over det foreslåede finansieringsprogram. I den pågældende evaluering fokuseres der især på politiksammenhængen, problemstillingen, programmets hovedmål, merværdien som følge af EU's finansielle medvirken og de vigtigste politiske valg/alternativer, der skal vurderes.

De tre politiskalternativer i forbindelse med den forudgående evaluering er:

1. ingen yderligere foranstaltninger

2. et beskedent finansielt bidrag fra EU, som dog er en del højere end det, der indtil nu er ydet til det forberedende arbejde og pilotprojekter, med henblik på fortsat undersøgelse af muligheder og støt gennemførelse af den integrerede havpolitik i takt med dens udvikling

3. fuld finansiering.

Disse tre centrale politikvalgmuligheder blev taget op til overvejelse i forbindelse med nedenstående strategiske mål i den integrerede havpolitik[5]:

- integreret havforvaltning på alle niveauer

- aktiviteter i tilknytning til havområder

- tværgående værktøjer til udformning af en integreret politik

- fastlæggelse af bæredygtighedstærskler for menneskelige aktiviteter under rammedirektivet for havstrategi

- fremme af den integrerede havpolitiks internationale dimension og Europas lederskab på dette felt

- bæredygtig økonomisk vækst, beskæftigelse og innovation

- større synliggørelse af det maritime Europa.

De enkelte politikvalgmuligheder blev vurderet på grundlag af følgende kriterier: i) valgmulighedens effektivitet med hensyn til at nå givne mål og opnå de fordele, som dette giver, ii) valgmulighedernes gennemførlighed, iii) de omkostningsmæssige konsekvenser for EU's budget.

De vigtigste resultater sammenholdes i følgende skema:

VURDERING VALGMULIGHEDER | Effektivitet med hensyn til at nå specifikke mål og udnytte fordelene i den forbindelse Høj (+++) Middel (+/-) Lav (---) | Gennemførlighed Høj (+) Middel (+/-) Lav (-) | Virkninger for EU's budget Positive (+ til +++) Negative (- til ---) | Overordnet vurdering Positiv (+ til +++) Negativ (- til ---) |

Valgmulighed 1 Ingen specifikke foranstaltninger | --- | + | Bevillinger - Personaleressourcer - Administrative udgifter - | - |

Valgmulighed 2 Beskeden finansiel støtte fra EU | +++ | + | Bevillinger + Personaleressourcer + Administrative udgifter + | + |

Valgmulighed 3 Fuld finansiering | +++ | - | Bevillinger +++ Personaleressourcer ++ Administrative udgifter ++ | - |

Ingen yderligere handling (valgmulighed 1):

Valgmulighed 1 kan fint gennemføres, og den får ingen virkninger for EU's budget. På den anden side vil manglende handling for så vidt angår finansiering af foranstaltninger og aktiviteter vedrørende den integrerede havpolitik i perioden 2011-2013 betyde, at man ikke kan nå programmets givne generelle og specifikke mål.

Det vil så igen medføre, at Kommissionen ikke kan nå de politikmål, den har opstillet i sin blåbog fra oktober 2007 som bekræftet i statusrapporten fra oktober 2009 og godkendt af Rådet (almindelige anliggender) i konklusionerne af 16. november 2009. Dette er tilstrækkelig grund til at udelukke valgmulighed 1.

Beskeden finansiel støtte fra EU:

Dette har ingen virkninger for EU's budget. Der er til gengæld en række fordele ved valgmulighed 2. Denne valgmulighed er gennemførlig og omkostningseffektiv og vil bidrage markant til at nå målene skitseret i afsnit 2.3. Den ville gøre det muligt for EU at fortsætte undersøgelsen af, hvilke muligheder der er for at videreudvikle den integrerede havpolitik, og at påbegynde gennemførelsen ved hjælp af konkrete foranstaltninger på visse områder. Den ville således sikre en fornuftig og hurtig gennemførelse af den integrerede havpolitik på både kort og lang sigt.

Fuld finansiering (valgmulighed 3):

Denne valgmulighed vil gøre det betragteligt lettere for Kommissionen at realisere de givne mål og prioriteringer i den integrerede havpolitik. Valgmulighed 3 er dog udelukket på nuværende tidspunkt. Den er ikke politisk gennemførlig på dette trin for den integrerede havpolitiks udvikling, idet det ikke vil være muligt at afsætte markant større midler end de allerede planlagte. Grunden hertil er, at hverken medlemsstaterne eller Kommissionen for øjeblikket har konkrete politikvalgmuligheder, som de ekstra penge vil kunne anvendes på. Kommissionen råder heller ikke over fornødne menneskelige ressourcer til at forvalte en sådan fuldstændig finansiering. Desuden ville de være uklogt at gå i gang med en fuld finansieret gennemførelse uden først at have afprøvet konceptet i mindre målestok.

Under hensyntagen til begrænsningerne ved valgmulighed 1 og 3 og EU's store interesse i at nå den integrerede havpolitiks mål på kort til mellemlang sigt synes den mest oplagte løsning derfor at være et beskedens finansielt bidrag fra EU til finansiering af aktiviteter i forbindelse med den integrerede havpolitik for perioden 2011-2013.

FORSLAGETS RETLIGE ASPEKTER

Retsgrundlag

EU's integrerede havpolitik har ikke noget udtrykkeligt retsgrundlag i traktaten. Den dækker mange af EU's sektorpolitikker med tilknytning til have og kyster såsom fiskeri, frihed, sikkerhed og retfærdighed, transport, industri, territorial samhørighed, forskning, miljø, energi og turisme. Derfor er den foreslåede retsakt baseret på artikel 43, stk. 2, artikel 74, artikel 77, stk. 2, artikel 91, stk. 1, artikel 100, stk. 2, artikel 173, stk. 3, artikel 175, artikel 188, artikel 192, stk. 1, artikel 194, stk. 2, og artikel 195, stk. 2.

Subsidiaritet og proportionalitet

Som understreget i blåbogen fra oktober 2007 og den medfølgende handlingsplan skal enhver EU-foranstaltning til videreudvikling og gennemførelse af den integrerede havpolitik træffes under behørig hensyntagen til subsidiaritetsprincippet, jf. artikel 5 i traktaten om Den europæiske Union. For så vidt angår den integrerede havpolitik er det berettiget at træffe foranstaltninger på EU-plan, fordi de involverede aktiviteter og synergierne mellem sektorpolitikkerne er tværsektorielle og tværnationale. Formålet er at udvikle en vidtspændende vækst- og bæredygtighedsstrategi for have, kystområder og tværgående elementer i de maritime sektorer. Her tænkes der især på aktiviteter i forbindelse med tværgående politikværktøjer, tværsektorielle havforanstaltninger og den integrerede havpolitiks internationale dimension på grund af aktiviteternes grænseoverskridende aspekter. Sådanne redskaber og aktiviteter omfatter en fælles ramme for informationsudveksling for EU's maritime område, maritim fysisk planlægning, integreret kystforvaltning og netværket for havdata og -viden.

EU-foranstaltninger til gennemførelse af den integrerede havpolitik kommer ikke til at påvirke lignende foranstaltninger truffet i medlemsstaterne eller regionerne negativt. Tværsektorielle foranstaltninger truffet på diverse forvaltningsniveauer kommer nærmere til at supplere og styrke hinanden. Det fulde potentiale for optimeret udformning af havpolitikken opnås først, når integreret tilgang på alle forvaltningsniveauer[6]er en realitet. Handling på EU-plan inden for havpolitikken vil således sandsynligvis generere klare fordele på grund af omfanget af sådan handling og virkningerne heraf set i forhold til aktiviteter og foranstaltninger iværksat på nationalt og regionalt plan. I konklusionerne af 16. november 2009 om statusrapporten af 15. oktober om den integrerede havpolitik opfordrede Rådet medlemsstaterne og Kommissionen til at fortsætte deres aktiviteter under behørig hensyntagen til subsidiaritets- og proportionalitetsprincippet og udtalte sig positivt om Kommissionens og medlemsstaternes arbejde og om de fremtidige retningslinjer for den integrerede havpolitik.

Efter artikel 5 i traktaten om Den europæiske Union og proportionalitetsprincippet bør EU's handling begrænses til det, der er nødvendigt for at nå de opstillede mål. I dette forslag vedrørende den integrerede havpolitik overholdes proportionalitetsprincippet, idet EU's handling inden for den integrerede havpolitik ikke går videre end det, der er nødvendigt for på en tilfredsstillende måde at nå de opstillede mål. I forslaget overlades mest muligt til national beslutningstagning, og veletablerede nationale ordninger og retssystemer respekteres.

EU's handling inden for den integrerede havpolitik vil give de foranstaltninger, som medlemsstaterne allerede er i gang med at træffe, merværdi og tilvejebringe yderligere ressourcer til at supplere de ressourcer, som medlemsstaterne allerede er i gang med at bruge. Disse ressourcer er proportionelle, idet de gør det muligt for medlemsstater, regioner og regionale aktører at nå den integrerede havpolitiks mål på en mere effektiv måde[7].

NÆRMERE REDEGØRELSE FOR FORSLAGETS MÅL

En forordning fra Europa-Parlamentet og Rådet er en forudsætning for, at der kan udarbejdes et program for støtte til videreudvikling af en integreret havpolitik. Det generelle mål med det foreslåede program er at tilvejebringe de fornødne midler til videreudvikling og gennemførelse af den integrerede havpolitik. Denne foranstaltning baseres på blåbogen og handlingsplanen, som Kommissionen vedtog i 2007, og bygger videre på de forberedende foranstaltninger og pilotprojekter, der skal iværksættes i perioden januar 2011 – december 2013.

Som fastsat i artikel 1 og 2 i forslaget er formålet med de foranstaltninger og aktiviteter, der finansieres ved hjælp af det foreslåede program, at realisere de mål og prioriteter, der er anført nedenfor, jf. blåbogen fra 2007, som bekræftet af statusrapporten fra 2009 og godkendt af Rådet den 16. november 2009:

- videreudvikling og gennemførelse af integreret havforvaltning og integrerede tilgange i medlemsstater og kystområder

- hurtig og fornuftig gennemførelse af integrerede havområdestrategier i Europa tilpasset behovene i de enkelte havområder

- videreudvikling og anvendelse af tværgående værktøjer for integreret politikudformning, herunder et europæisk havobservations- og havdatanetværk, og integreret havovervågning bl.a. gennem etablering af en fælles ramme for informationsudveksling, maritim fysisk planlægning og integreret kystforvaltning

- yderligere fastlæggelse af bæredygtighedstærskler for menneskelige aktiviteter, der har indvirkning på havmiljøet, under rammedirektivet om havstrategi under behørig hensyntagen til den samlede virkning ud fra en økosystembaseret tilgang

- fremme af den integrerede havpolitiks internationale dimension gennem forbedring af og tilskyndelse til dialog, samarbejde og koordinering med tredjelande såvel som med internationale partnere og organisationer om den integrerede havpolitik, så der skabes sammenhæng med de foranstaltninger, der træffes i henhold til sektorpolitikkerne

- fornyet fokus på bæredygtig økonomisk vækst, beskæftigelse og innovation

- større synliggørelse af det maritime Europa og fremme og forenkling af informationsudveksling, udveksling af bedste praksis, udnyttelse og styrkelse af synergier og dialog med og blandt aktører om havforvaltning samt etablering af tværsektorielle samarbejdsplatforme og netværk på horisontalt plan og for de enkelte havområder.

BUDGETMÆSSIGE KONSEKVENSER

I den foreslåede forordning fastsættes det finansielle rammebeløb for gennemførelsen af programmet for støtte til videreudvikling af den integrerede havpolitik til 50 000 000 EUR for perioden 1. januar 2011 – 31. december 2013. Finansieringsoversigten, der følger med forslaget, giver et overblik over de budgetmæssige konsekvenser og behovet for omrokering af menneskelige og administrative ressourcer.

2010/0257 (COD)

Forslag til

EUROPA-PARLAMENTETS OG RÅDETS FORORDNING

om et program for støtte til videreudvikling af en integreret havpolitik

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, artikel 74, artikel 77, stk. 2, artikel 91, stk. 1, artikel 100, stk. 2, artikel 173, stk. 3, artikel 175, artikel 188, artikel 192, stk. 1, artikel 194, stk. 2, og artikel 195, stk. 2,

under henvisning til forslag fra Europa-Kommissionen

under henvisning til udtalelse fra Det Europæiske Økonomiske og Sociale Udvalg[8],

under henvisning til udtalelse fra Regionsudvalget[9],

efter fremsendelse af forslaget til de nationale parlamenter,

efter den almindelige lovgivningsprocedure og

ud fra følgende betragtninger:

4. I Kommissionens meddelelse om en integreret EU-havpolitik – KOM(2007) 575 af 10. oktober 2007 – fastsættes det, at det vigtigste formål med den integrerede havpolitik er at udvikle og gennemføre en integreret, sammenhængende og fælles beslutningstagning i forbindelse med have, kystområder og maritime sektorer.

5. I handlingsplanen, der er knyttet til meddelelsen om en integreret EU-havpolitik – (SEK(2007) 1278) – opregnes en række foranstaltninger, som Europa-Kommissionen foreslår truffet som det første skridt til gennemførelse af en ny, integreret EU-havpolitik.

6. I statusrapporten om den integrerede EU-havpolitik af 15. oktober 2009 sammenfattes de vigtigste resultater af den integrerede havpolitik indtil nu, ligesom der afstikkes retningslinjer for politikkens næste gennemførelsesfase.

7. Rådet (almindelige anliggender) understregede i sine konklusioner af 16. november 2009 vigtigheden af at tilvejebringe midler til videreudvikling og gennemførelse af den integrerede havpolitik ved at opfordre Kommissionen til at fremsætte de nødvendige forslag til finansiering af foranstaltninger under den integrerede havpolitik inden for de nuværende finansielle overslag med sigte på ikrafttræden i 2011[10].

8. Der er fortsat behov for finansiel understøttelse, for at EU skal kunne gennemføre og videreudvikle den integrerede havpolitik i tråd med Europa-Parlamentets beslutning af 20. maj 2008 om en integreret EU-havpolitik[11] og nå de overordnede mål som opstillet i Kommissionens blåbog fra oktober 2007 og som bekræftet i statusrapporten fra oktober 2009 og godkendt af Rådet (almindelige anliggender) i konklusionerne af 16. november 2009.

9. EU-finansieringen bør udformes således, at den støtter sonderende undersøgelser i forbindelse med foranstaltninger, som skal fremme den integrerede havpolitiks strategiske mål, herunder integreret havforvaltning på alle planer, videreudvikling og gennemførelse af integrerede havområdestrategier tilpasset de specifikke behov i de forskellige havområder i Europa og fastlæggelse af bæredygtighedstærskler for menneskelige aktiviteter under rammedirektivet om havstrategi, som er miljøsøjlen i den integrerede havpolitik, under behørig hensyntagen til deres samlede virkninger, på basis af en økosystembaseret tilgang, større inddragelse af aktører i ordninger for integreret havforvaltning, videreudvikling af tværgående værktøjer til udformning af integrerede politikker, fremme af den integrerede havpolitiks internationale dimension samt bæredygtig økonomisk vækst, beskæftigelse, innovation og konkurrenceevne.

10. Det er ikke alle den integrerede havpolitiks prioriteter og mål, der er omfattet af andre EU-instrumenter såsom Samhørighedsfonden, Den Europæiske Fond for Regionaludvikling, Den Europæiske Fiskerifond, det syvende rammeprogram for forskning, teknologisk udvikling og demonstration, instrumentet til førtiltrædelsesbistand (IPA) og det europæiske naboskabs- og partnerskabsinstrument, og derfor er det nødvendigt at udarbejde et program for støtte til videreudvikling af den integrerede havpolitik (i det følgende benævnt "programmet").

11. Gennemførelse af programmet i tredjelande bør bidrage til støttemodtagerlandets udviklingsmål og være forenelige med andre EU-samarbejdsinstrumenter, herunder de relevante EU-politikkers mål og prioriteter.

12. Programmet bør supplere eksisterende og fremtidige finansieringsinstrumenter, som medlemsstaterne tilbyder på nationalt og subnationalt plan, og som har til formål at fremme beskyttelse og bæredygtig udnyttelse af have og kystområder.

13. Der er også behov for at fastsætte regler for programmering af foranstaltninger, udgifters støtteberettigelse, EU-støttens størrelse, de vigtigste betingelser for tilrådighedsstillelse af støtte og programmets samlede budget.

14. Programmet bør gennemføres i overensstemmelse med Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, i det følgende benævnt "finansforordningen"[12], og Kommissionens forordning (EF, Euratom) nr. 2342/2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget[13].

15. For at Kommissionen lettere skal kunne overvåge denne forordnings gennemførelse, bør der åbnes mulighed for at finansiere udgifter til overvågning, kontrol og evaluering.

16. De årlige arbejdsprogrammer for programmets gennemførelse bør vedtages efter Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[14].

17. For så vidt angår foranstaltningerne finansieret i henhold til denne forordning er det nødvendigt at sikre, at EU's finansielle interesser beskyttes ved anvendelse af Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser[15], Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder[16] og Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)[17].

18. For at sikre, at EU-finansieringen anvendes effektivt, bør de foranstaltninger, der finansieres i henhold til denne forordning, regelmæssigt evalueres.

19. Eftersom denne forordnings mål ikke i tilstrækkelig grad kan nås af medlemsstaterne alene, og de på grund af omfanget eller virkningerne af de foranstaltninger, der skal finansieres under programmet, bedre kan nås på EU-plan, kan EU vedtage foranstaltninger efter subsidiaritetsprincippet, jf. artikel 5 i traktaten om Den Europæiske Union og traktaten om Den Europæiske Unions funktionsmåde. I overensstemmelse med proportionalitetsprincippet, jf. den pågældende artikel, går denne forordning ikke ud over, hvad der er nødvendigt for at nå disse mål —

VEDTAGET DENNE FORORDNING:

Artikel 1

G enstand

Ved denne forordning opstilles der et program for støtte til foranstaltninger til yderligere fremme af den integrerede havpolitiks udvikling og gennemførelse (i det følgende benævnt "programmet").

Artikel 2

Generelle mål

Programmet har følgende generelle mål:

a) at fremme udvikling og gennemførelse af integreret forvaltning af hav- og kystanliggender og integrerede havområdestrategier

b) at bidrage til udvikling af tværgående værktøjer for hav- eller kystrelaterede sektorpolitikker

c) at støtte fælles politikudformning og at fremme bæredygtig udnyttelse af hav- og kystressourcer og bæredygtig økonomisk vækst, innovation og beskæftigelse i maritime sektorer og kystområder i tråd med sektorpolitiske prioriteter og foranstaltninger

d) nærmere at fastlægge bæredygtighedstærskler for menneskelige aktiviteter, der har indvirkning på havmiljøet, under rammedirektivet for havstrategi

e) at forbedre og fremme eksternt samarbejde om og ekstern koordinering af den integrerede havpolitiks mål.

Artikel 3

Specifikke mål

1. Under de mål, der er opstillet i artikel 2, litra a), b), c) og d), skal programmet:

a) tilskynde medlemsstater eller regioner til at udvikle eller indføre integreret havforvaltning

b) stimulere og styrke dialog og samarbejde med og blandt aktører om tværgående anliggender i forbindelse med integreret havpolitik

c) gøre det lettere at udnytte synergier og udveksle information og bedste praksis inden for havpolitik, herunder havpolitikkens forvaltning samt sektorpolitikker, der har indvirkning på regionale have og kystområder

d) fremme etablering af tværsektorielle samarbejdsplatforme og -netværk, hvor virksomheder, forskere, regioner, offentlige myndigheder og ngo'er kan fremlægge deres synspunkter

e) lette udviklingen af fælles metoder og tilgange.

2. Under målet opstillet i artikel 2, litra b), skal programmet fremme udviklingen af:

a) en fælles informationsudvekslingsstruktur på det maritime område i EU til fremme af tværsektorielle og grænseoverskridende overvågningsaktiviteter og sikker anvendelse af havarealerne under hensyntagen til den relevante sektorpolitikudvikling for så vidt angår overvågning og i givet fald støtte den nødvendige udvikling

b) maritim fysisk planlægning og integreret kystforvaltning, som begge er grundlæggende værktøjer i forbindelse med økosystembaseret forvaltning og bæredygtig udvikling af hav- og kystområder

c) en omfattende og offentligt tilgængelig havdata- og havvidenbase af høj kvalitet, der gør det lettere at udveksle, genanvende og sprede sådanne data mellem diverse brugergrupper og gør havinformation synlig ved hjælp af webbaserede værktøjer.

3. Under målet opstillet i artikel 2, litra e), og til komplettering af sektorpolitikkerne skal programmet forbedre og fremme samarbejdet om integrerede tværsektorielle foranstaltninger med:

a) tredjelande, herunder de tredjelande, der grænser op til det europæiske havområde

b) aktører i tredjelande

c) internationale partnere og organisationer, især om internationale forpligtelser i forbindelse med genopretning af økosystemer og andre relevante aftaler.

4. De specifikke mål opstillet i stk. 3 skal forfølges i overensstemmelse med de specifikke mål opstillet i stk. 1 og 2 og i tråd med EU's samarbejdsinstrumenter under hensyntagen til målene i de nationale og regionale udviklingsstrategier.

Artikel 4

Støtteberettigede foranstaltninger

Der kan under programmet ydes finansiel støtte til foranstaltninger, der er i overensstemmelse med artikel 2 og 3, såsom:

a) undersøgelser og samarbejdsprogrammer

b) information af offentligheden og udveksling af bedste praksis, bevidstgørelse og kommunikations- og udbredelsesaktiviteter i tilknytning hertil, herunder reklamekampagner og events samt udvikling og ajourføring af websteder

c) konferencer, seminarer, workshopper og aktørfora

d) samling, overvågning og visualisering af samt sikring af offentlig adgang til et betydeligt datamateriale, bedste praksis og en database om EU-finansierede regionale projekter, i givet fald via et sekretariat oprettet til ét eller flere af disse formål

e) foranstaltninger i forbindelse med tværgående værktøjer, herunder forsøgsprojekter.

Artikel 5

Den finansielle interventions art

1. EU's finansielle støtte kan antage følgende retlige former:

a) støtte

b) kontrakter om offentlige indkøb

c) administrative aftaler med Det Fælles Forskningscenter.

2. Der kan under programmet ydes såvel støtte til foranstaltninger som driftsstøtte. Medmindre andet er fastsat i forordning (EF) nr. 1605/2002 (i det følgende benævnt "finansforordningen"), udvælges støttemodtagere eller kontrakter om offentlige indkøb efter indkaldelse af forslag eller efter udbud.

Artikel 6

Støttemodtagere

1. Der kan under programmet ydes finansiel bistand til fysiske eller juridiske personer, uanset om de er underlagt privat- eller offentligretlig lovgivning, herunder EU-agenturer.

2. Tredjelande, aktører i tredjelande og internationale organisationer eller organer, der forfølger ét eller flere af de generelle og specifikke mål opstillet i artikel 2 og 3, kan omfattes af programmet.

3. Betingelserne for deltagelse i en procedure fastsættes i den relevante indkaldelse af forslag eller det relevante udbud.

Artikel 7

Gennemførelsesprocedurer

1. Kommissionen gennemfører programmet i overensstemmelse med finansforordningen.

2. Med henblik på programmets gennemførelse vedtager Kommissionen i tråd med målene opstillet i artikel 2 og 3 årlige arbejdsprogrammer efter proceduren omhandlet i artikel 13, stk. 2.

3. Med hensyn til støtte skal der i det årlige arbejdsprogram redegøres nærmere for:

a) årets prioriteter, de forfulgte mål og de forventede resultater med de afsatte bevillinger for regnskabsåret

b) foranstaltningernes benævnelse og genstand

c) gennemførelsesbestemmelserne

d) de vigtigste udvælgelses- og tildelingskriterier, som skal anvendes ved udvælgelse af forslag

e) i givet fald de omstændigheder, der berettiger, at der ydes støtte uden indkaldelse af forslag på grundlag af en af undtagelserne i artikel 168 i Kommissionens forordning (EF, Euratom) nr. 2342/2002

f) det maksimale budget og den maksimale medfinansieringssats pr. foranstaltning og, hvis der skal påregnes anvendt forskellige satser, de kriterier, der skal gælde for hver sats

g) tidsplanen for indkaldelse af forslag.

4. Med hensyn til kontrakter om offentlige indkøb skal der i det årlige arbejdsprogram redegøres nærmere for:

a) foranstaltningernes benævnelse og genstand

b) det maksimale budget pr. foranstaltning

c) formålet med foranstaltningerne

d) gennemførelsesbestemmelserne

e) den vejledende tidsplan for iværksættelse af procedurerne for indgåelse af kontrakter om offentlige indkøb.

5. Aktiviteter i henhold til artikel 9 er ikke omfattet af det årlige arbejdsprogram.

Artikel 8

Budgetmidler

1. Finansieringsrammen for programmets gennemførelse fastsættes til 50 000 000 EUR for perioden 1. januar 2011 – 31. december 2013.

2. Budgetmidlerne afsat til programmet opføres som årlige bevillinger i EU's almindelige budget. De årlige bevillinger godkendes af budgetmyndigheden inden for finansieringsrammen.

Artikel 9

Teknisk bistand

1. Finansieringsrammen, jf. artikel 8, kan også dække nødvendige udgifter til forberedende foranstaltninger, overvågning, kontrol, revision og evaluering, som er en direkte forudsætning for, at forordningen kan gennemføres effektivt, og målene kan nås.

2. Foranstaltningerne omhandlet i stk. 1 kan navnlig omfatte undersøgelser, ekspertmøder, udgifter til it-værktøjer, it-systemer og it-netværk og eventuel anden teknisk, videnskabelig og administrativ bistand og ekspertise, som Kommissionen måtte have behov for for at gennemføre forordningen.

Artikel 10

Overvågning

1. Støttemodtageren skal sende Kommissionen tekniske og finansielle rapporter om forløbet af det arbejde, der finansieres under programmet. Der skal endvidere fremlægges en endelig rapport senest tre måneder efter afslutningen af hvert projekt.

2. Uden at det i øvrigt berører den revision, som Revisionsretten udfører i samarbejde med de kompetente nationale revisionsinstitutioner eller myndigheder, jf. traktatens artikel 287, og enhver kontrol, der udføres i henhold til traktatens artikel 322, stk. 1, litra b), foretager tjenestemænd og andre ansatte i Kommissionen kontrol på stedet, bl.a. ved stikprøver, af projekter og andre foranstaltninger, der finansieres under programmet, især for at kontrollere, om de er i tråd med programmets mål, og om foranstaltningerne som fastsat i artikel 2, 3 og 4 i denne forordning er støtteberettigede.

3. Kontrakter og aftaler, der indgås i medfør af denne forordning, skal især indeholde bestemmelser om tilsyn og finanskontrol udøvet af Kommissionen eller dennes befuldmægtigede repræsentant og om Revisionsrettens revision, om nødvendigt på stedet.

4. Støttemodtageren opbevarer al dokumentation for udgifterne til projektet, så Kommissionen har adgang til den pågældende dokumentation i fem år efter sidste udbetaling til et projekt.

5. På grundlag af resultaterne af rapporterne og stikprøverne som omhandlet i stk. 1 og 2 justerer Kommissionen om nødvendigt størrelsen af eller tildelingsbetingelserne for den oprindeligt godkendte finansielle støtte samt tidsplanen for udbetalinger.

6. Kommissionen tager alle andre nødvendige skridt til at kontrollere, om de finansierede projekter gennemføres korrekt og i overensstemmelse med denne forordning og finansforordningen.

Artikel 11

Beskyttelse af EU's finansielle interesser

1. Ved gennemførelsen af foranstaltninger, der finansieres under dette program, sørger Kommissionen for, at EU's økonomiske interesser beskyttes ved:

a) anvendelse af forebyggende foranstaltninger mod svig, korruption og andre ulovlige aktiviteter

b) effektiv kontrol

c) inddrivelse af uretmæssigt udbetalte beløb

d) anvendelse af sanktioner, der skal være effektive, stå i forhold til overtrædelsens omfang og have en afskrækkende virkning, i tilfælde af uregelmæssigheder.

2. Med henblik på anvendelsen af stk. 1 handler Kommissionen i overensstemmelse med forordning (EF, Euratom) nr. 2988/95, forordning (EF, Euratom) nr. 2185/96 og forordning (EF) nr. 1073/1999.

3. Kommissionen begrænser eller suspenderer udbetalingen af finansiel støtte til en foranstaltning eller kræver den tilbagebetalt, hvis den konstaterer uregelmæssigheder, herunder manglende overholdelse af bestemmelserne i denne forordning eller i den individuelle afgørelse eller i kontrakten eller aftalen om ydelse af den pågældende finansielle støtte, eller hvis det viser sig, at der, uden at der er blevet anmodet om Kommissionens godkendelse, er foretaget en ændring af foranstaltningen, der strider mod dennes art eller gennemførelsesbetingelserne.

4. Hvis tidsfrister ikke overholdes, eller hvis det stadium, som gennemførelsen af en foranstaltning befinder sig på, gør det berettiget kun at udbetale en del af den tildelte finansielle støtte, anmoder Kommissionen støttemodtageren om at fremsætte sine bemærkninger inden udløbet af en nærmere fastsat frist. Hvis støttemodtageren ikke giver et tilfredsstillende svar, kan Kommissionen annullere resten af støtten og kræve allerede udbetalte beløb tilbagebetalt.

5. Ethvert uretmæssigt udbetalt beløb skal tilbagebetales til Kommissionen. Beløb, der ikke betales tilbage til tiden, pålægges morarenter efter betingelserne i finansforordningen.

6. Med henblik på anvendelsen af denne artikel forstås ved "uregelmæssighed" enhver overtrædelse af en EU-bestemmelse eller enhver misligholdelse af en kontraktlig forpligtelse, der kan tilskrives en økonomisk aktørs handling eller undladelse, og som ved en uretmæssig udgift skader eller ville kunne skade EU's almindelige budget eller budgetter, der forvaltes af EU.

Artikel 12

Evaluering

Kommissionen forelægger senest den 31. december 2014 Europa-Parlamentet og Rådet en rapport om den efterfølgende evaluering.

Artikel 13

Rådgivende komité

1. Kommissionen bistås af en rådgivende komité ved udarbejdelsen af de årlige arbejdsprogrammer, jf. artikel 7, stk. 2.

2. Når der henvises til dette stykke, anvendes artikel 3 og 7 i afgørelse 1999/468/EF, jf. dog artikel 8 i samme afgørelse.

Artikel 14

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

FINANSIERINGSOVERSIGT

1. FORSLAGETS BETEGNELSE

Kommissionsforslag til en forordning fra Europa-Parlamentet og Rådet om et program for støtte til videreudvikling af en integreret havpolitik

2. ABM/ABB-RAMME

Havpolitik

3. BUDGETPOSTER

3.1. 11 09 05 Program for støtte til videreudvikling af en integreret havpolitik

11 01 04 07 Program for støtte til videreudvikling af en integreret havpolitik – udgifte r til administrativ forvaltning

3.2. Foranstaltningens og de finansielle virkningers varighed

1. januar 2011 – 31. december 2013

3.3. Budgetoplysninger

Budgetpost | Udgiftstype | Nye | EFTA-bidrag | Bidrag fra ansøgerlandene | Udgiftsområde i den finansielle ramme |

11 09 05 | Oblig./Ikkeoblig. Ikke relevant | Opdelte[18] | JA | NEJ | NEJ | Nr. 2 |

11 01 04 07 | Oblig./Ikkeoblig. Ikke relevant | Ikkeopdelte[19] | JA | NEJ | NEJ | Nr. 2 |

4. SAMMENFATNING AF RESSOURCERNE

4.1. Finansielle ressourcer

4.1.1. Sammenfatning af forpligtelsesbevillinger (FB) og betalingsbevillinger (BB)

i mio. EUR (3 decimaler)

Udgiftstype | Punkt | 2011 | 2012 | 2013 | I alt |

Driftsudgifter[20] |

Forpligtelsesbevillinger (FB) | 8.1 | a | 16,260 | 16,560 | 16,780 | 49,600 |

Betalingsbevillinger (BB) | b | 7,355 | 14,443 | 17,512 | 39,310 |

Administrative udgifter inden for referencebeløbet[21] |

Teknisk og administrativ bistand (IOB) | 8.2.4 | c | 0,100 | 0,100 | 0,200 | 0,400 |

SAMLET REFERENCEBELØB |

Forpligtelsesbevillinger | a+c | 16,360 | 16,660 | 16,980 | 50,000 |

Betalingsbevillinger | b+c | 7,455 | 14,543 | 17,712 | 39,710 |

Personaleressourcer og dermed forbundne udgifter (IOB) | 8.2.5 | d | 1,000 | 1,000 | 1,000 | 3,000 |

Administrative udgifter, undtagen udgifter til personaleressourcer og dermed forbundne udgifter, ikke medtaget i referencebeløbet (IOB) | 8.2.6 | e | 0,155 | 0,157 | 0,160 | 0,472 |

Samlede anslåede finansielle omkostninger ved foranstaltningen |

FB I ALT, inkl. udgifter til personaleressourcer | a+c+d+e | 17,515 | 17,817 | 18,140 | 53,472 |

BB I ALT, inkl. udgifter til personaleressourcer | b+c+d+e | 8,610 | 15,700 | 18,872 | 43,182 |

De nødvendige betalingsbevillinger i 2014 og 2015, der vedrører forpligtelsesbevillinger til driftsudgifter i perioden 2011-2013, forventes at udgøre 10,290 mio. EUR i alt. |

Medfinansiering |

Medfinansierende organ | 2011 | 2012 | 2013 | 2014 | I alt |

f |

FB I ALT, inkl. medfinansiering | a+c+d+e+f |

4.1.2. Forenelighed med den finansielle programmering

Forslaget kræver omprogrammering af det relevante udgiftsområde i de finansielle overslag.

4.1.3. Finansielle virkninger på indtægtssiden

Forslaget har ingen indflydelse på indtægterne

4.2. Personaleressourcer (fuldtidsækvivalenter) (herunder tjenestemænd, midlertidigt ansatte og eksternt personale) – se nærmere under punkt 8.2.1.

Årlige behov | 2011 | 2012 | 2013 |

Personaleressourcer i alt | 9,4 | 9,4 | 9,4 |

5. SÆRLIGE FORHOLD OG MÅL

5.1. Behov, der skal dækkes på kort eller lang sigt

Videreførelse af arbejdet med at undersøge mulighederne for videreudvikling og gennemførelse af den integrerede havpolitik

5.2. Merværdien af EU's engagement og forslagets sammenhæng med andre finansielle instrumenter og eventuel synergi

Det foreslåede budget bør komplettere og styrke eksisterende og fremtidige finansielle instrumenter. Formålet med aktiviteterne under dette program er eventuelt at komplettere relevante EU-politikker med tilknytning til eksisterende internationale og regionale konventioner og/eller aftaler med tredjelande, der er aktive i de enkelte områder, og at skabe betydelig sammenhæng på tværs af sådanne initiativer, så de samlede fordele ved aktiviteterne optimeres. De individuelle foranstaltninger vil desuden komplettere det igangværende arbejde med Europas makroregionale strategier.

5.3. Forslagets mål, forventede resultater og tilknyttede indikatorer set i forbindelse med ABM-rammen

Se forordningens artikel 2 og 3

5.4. Gennemførelsesmetode (vejledende)

Budgetbevillingerne til foranstaltninger, der finansieres under dette program, gennemføres af Kommissionen centralt i overensstemmelse med artikel 53, litra a), i finansforordningen. Det kan dog ikke udelukkes, at der vil blive anvendt andre gennemførelsesmetoder.

6. OVERVÅGNING OG EVALUERING

6.1. Overvågningssystem

Den tekniske og finansielle gennemførelse af foranstaltninger, der finansieres under programmet, overvåges af Kommissionen ud fra statusrapporter, som støttemodtageren skal sende til Kommissionen, og ved kontrol på stedet. Der skal endvidere fremlægges en endelig rapport senest tre måneder efter afslutningen af hvert projekt. Projekter og andre foranstaltninger, der finansieres under programmet, skal også underkastes revision, herunder udliciteret revision.

6.2. Evaluering

6.2.1. Forudgående evaluering

Den begrundelse, der ledsager forslaget, giver et overblik over de vigtigste resultater af den forudgående evaluering.

6.2.2. Forholdsregler efter en midtvejsevaluering eller efterfølgende evaluering (konklusioner, der kan drages af lignende tidligere erfaringer)

Med henblik på at udarbejde forslag til EU-foranstaltninger på dette område blev der iværksat en række pilotprojekter og forberedende foranstaltninger i perioden 2008-2010.

6.2.3. Regler for fremtidige evalueringer og deres hyppighed

Programmet som helhed er omfattet af en efterfølgende evaluering, der skal sendes til Europa-Parlamentet og Rådet senest den 31. december 2014.

I overensstemmelse med artikel 27, stk. 4, i finansforordningen og artikel 21, stk. 3, i gennemførelsesbestemmelserne vil evalueringen af den integrerede havovervågning og den maritime fysiske planlægning finde sted i 2012, og havvidenprojektet vil blive evalueret i 2013.

7. Forholdsregler mod svig

Artikel 10 i forordningsforslaget henviser til Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser[22], Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder[23] og Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)[24].

8. RESSOURCER

8.1. Finansielle omkostninger i forbindelse med forslagets mål

Forpligtelsesbevillinger i mio. EUR (3 decimaler)

(Beskrivelse af mål, foranstaltninger og output) | Outputtype | Gennemsnit. omkostn. | 2011 | 2012 | 2013 |

Output 1: Permanent koordinationsplatform for tværregionalt samarbejde om vurdering, opstilling af mål og overvågning af havområder under iagttagelse af OSPAR, Barcelonakonventionen, HELCOM og Bucharestkonventionen | 1 | 0,200 | 1 | 0,200 | 1 | 0,300 | 0,700 |

Output 2: Afholdelse af regelmæssige workshopper om fremskridt med hensyn til at skabe god miljøtilstand i havområder i det nordøstlige Atlanterhav, Middelhavet, Østersøen og Sortehavet | 1 | 0,100 | 1 | 0,100 | 1 | 0,100 | 0,300 |

Foranstaltning 2: Støtte til udvikling af metodiske standarder for skabelse af god miljøtilstand i have omfattet af rammedirektivet om havstrategi | 1 | 0,700 | 1 | 0,300 | 1 | 0,500 | 1,500 |

Foranstaltning 3: Undersøgelse af oprindelse og omfang af og eventuelle foranstaltninger i forbindelse med affald i havet, herunder problemet med "plastiksuppe", som et bidrag til løsning af et tværsektorielt problem ved en økosystembaseret tilgang (jf. deskriptor 10 i bilag I til rammedirektivet om havstrategi) | 1 | 0,400 | 1 | 0,500 | 1 | 0,600 | 1,500 |

Foranstaltning 4: Projekt vedrørende fastlæggelse af nærmere bestemmelser for støtte fra Europa-Kommissionen, jf. artikel 5, stk. 3, i rammedirektivet om havstrategi, til områder, der er udvalgt som pilotprojekt, hvor havets tilstand er så kritisk, at der skal træffes hasteforanstaltninger | 1 | 0,200 | 1 | 0,200 | 1 | 0,300 | 0,700 |

Foranstaltning 5: Projekt vedrørende miljøproblemer i det arktiske område som led i et samarbejde om beskyttelse af det nordøstlige Atlanterhav | 1 | 0,400 | 0,400 |

2011 | 2012 | 2013 |

Tjenestemænd eller midlertidigt ansatte[26] (11 01 01) | A*/AD | 4,00 | 4,00 | 4,00 |

B*, C*/AST | 2,40 | 2,40 | 2,40 |

Personale[27], der finansieres over artikel 11 01 02 | 3,00 | 3,00 | 3,00 |

Andet personale[28], der finansieres over artikel 11 01 04/05 |

I ALT | 9,40 | 9,40 | 9,40 |

8.2.2. Opgavebeskrivelse

Opstilling af betingelser og specifikationer for undersøgelser, forberedelse af indkaldelser af bud og udbud, forhandlinger om støtte, forhåndskontrol, efterfølgende kontrol, tilrettelæggelse af møder, evaluering af forslag og bud, overvågning af resultater og gennemførelse af betalinger.

8.2.3. Kilde til personaleressourcer (vedtægtsomfattede)

( Stillinger, der i øjeblikket er afsat til forvaltningen af programmet, og som skal erstattes eller forlænges:

Behovet for personaleressourcer skal dækkes over den allerede afsatte bevilling til forvaltning af denne foranstaltning og/eller ved omfordeling inden for GD'et.

8.2.4. Andre administrative udgifter, der er medtaget i referencebeløbet (XX 01 04/05 – udgifter til administrativ forvaltning)

i mio. EUR (3 decimaler)

Budgetpost (nummer og betegnelse) | 2011 | 2012 | 2013 | I alt |

1 Teknisk og administrativ bistand (herunder personaleudgifter) |

Forvaltningsorganer[29] |

Anden teknisk og administrativ bistand |

- intern |

- ekstern | 0,100 | 0,100 | 0,200 | 0,400 |

Teknisk og administrativ bistand i alt | 0,100 | 0,100 | 0,200 | 0,400 |

8.2.5. Udgifter til personaleressourcer og hermed forbundne udgifter, der ikke er medtaget i referencebeløbet

i mio. EUR (3 decimaler)

Arten af personaleressourcer | 2011 | 2012 | 2013 |

Tjenestemænd og midlertidigt ansatte (11 01 02 01) | 0,781 | 0,781 | 0,781 |

Personale finansieret over artikel 11 01 02 01 (udstationerede nationale eksperter, kontraktansatte osv.) | 0,219 | 0,219 | 0,219 |

Samlede udgifter til personaleressourcer og dermed forbundne udgifter (IKKE medtaget i referencebeløbet) | 1,000 | 1,000 | 1,000 |

Beregning – Tjenestemænd og midlertidigt ansatte artikel 11 01 02 01 |

Udgifterne til personaleressourcer anslås på basis af de gennemsnitsudgifter, som Kommissionen har fastsat til anvendelse ved overslag over udgifter til personaleressourcer: Tjenestemænd og midlertidigt ansatte: 122 000 EUR/år Udstationerede nationale eksperter: 73 000 EUR/år Kontraktansatte: 64 000 EUR/år |

8. 2. 6. Andre administrative udgifter, der ikke er medtaget i referencebeløbet

i mio. EUR (3 decimaler)

2011 | 2012 | 2013 | I ALT |

11 01 02 11 01 – Tjenesterejser | 0,020 | 0,020 | 0,020 | 0,060 |

11 01 02 11 02 – Møder i ekspertgruppen | 0,100 | 0,100 | 0,100 | 0,300 |

11 01 02 11 03 – Rådgivende komité, der skal bistå Kommissionen med at udarbejde de årlige arbejdsprogrammer, jf. artikel 7, stk. 2, i forordningen om et program for støtte til videreudvikling af en integreret havpolitik, i overensstemmelse med artikel 3 og 7 i afgørelse 1999/468/EF (to møder om året) | 0,035 | 0,037 | 0,040 | 0,112 |

11 01 02 11 04 – Undersøgelser og høringer |

11 01 02 11 05 - Informationssystemer |

2 Andre forvaltningsudgifter i alt (XX 01 02 11) |

3 Andre udgifter af administrativ karakter (angiv hvilke, herunder budgetpost) |

Administrative udgifter i alt, undtagen udgifter til personaleressourcer og dermed forbundne udgifter (IKKE medtaget i referencebeløbet) | 0,155 | 0,157 | 0,160 | 0,472 |

Behovet for administrative midler vil blive dækket via de bevillinger, som allerede er afsat til gennemførelse af denne foranstaltning og/eller omfordelt inden for GD'et, og eventuelt suppleret med ekstra bevillinger, der afsættes til det ansvarlige GD som led i den årlige ressourcetildeling under hensyntagen til de budgetmæssige begrænsninger.

Beregning – Andre administrative udgifter, der ikke er medtaget i referencebeløbet Ekspertgruppen vedrørende havobservation og indsamling af havdata overvåger havvidenprojekterne og mødes fire gange om året. Gruppen overvåger allerede de forberedende foranstaltninger, og overslaget er baseret på erfaringerne fra dette arbejde. Udgifterne til Den Rådgivende Komités møder er anslået på basis af Kommissionens regler for godtgørelse af eksperters udgifter. |

[1] Formandskabets konklusioner fra Det Europæiske Råds møde den 14. december 2007 – Dok. 16616/07 rev. 1.

[2] KOM(2009) 540 af 15. oktober 2009.

[3] Statusrapporten var ledsaget af et arbejdsdokument fra Kommissionen – SEK(2009) 1343 – hvori det nøje blev beskrevet, hvilke fremskridt der var gjort på de felter, der indgik i handlingsplanen vedtaget i oktober 2007.

[4] Rådets forordning (EF, Euratom) nr. 1995/2006 af 13. december 2006 om ændring af forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EUT L 390 af 30. december 2006), i det følgende benævnt "finansforordningen", og Kommissionens forordning (EF, Euratom) nr. 478/2007 af 23. april 2007 om ændring af forordning (EF, Euratom) nr. 2342/2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget.

[5] Kommissionens statusrapport om EU's integrerede havpolitik – KOM(2009) 540 endelig af 15. oktober 2009, s. 11–12, og Kommissionens handlingsplan, der ledsager meddelelsen om en integreret EU-havpolitik – SEK(2007) 1278 af 10. oktober 2007.

[6] Kommissionens meddelelse "Retningslinjer for en integreret tilgang til havpolitikken: forbedret praksis for integreret havforvaltning og høring af berørte parter" – KOM(208) 395 af 29.6.2008, s. 4.

[7] For eksempel vil EU-interventionen i forbindelse med integreret havovervågning være begrænset til at gøre de forskellige informationslag i de eksisterende systemer interoperable og egnede til at dække forudbestemte behov for alle brugergrupper på EU-plan under størst mulig tilgodeseelse af proportionalitetsprincippet. Opbygningen af en fælles ramme for informationsudveksling bør på ingen måde være til hinder for videreudvikling af eksisterende og udvikling af planlagte informationssystemer, når blot behovet for interoperabilitet og mulighed for at udveksle information med andre relevante systemer tilgodeses.

[8] EUT C […] af […], s. […].

[9] EUT C […] af […], s. […].

[10] Rådets (almindelige anliggender og eksterne forbindelser) konklusioner om den integrerede havpolitik – dok. 15175/1/09, s. 6.

[11] Europa-Parlamentets beslutning af 20. maj 2008 om en integreret EU-havpolitik – P6_TA(2008)0213.

[12] EFT L 248 af 16.9.2002, s. 1.

[13] EFT L 357 af 31.12.2002, s. 1.

[14] EFT L 184 af 17.7.1999, s. 23.

[15] EFT L 312 af 23.12.1995, s. 1.

[16] EFT L 292 af 15.11.1996, s. 2.

[17] EFT L 136 af 31.5.1999, s. 1.

[18] Opdelte bevillinger.

[19] Ikke-opdelte bevillinger, i det følgende benævnt IOB.

[20] Udgifter, som ikke henhører under kapitel 11 01 i afsnit 11.

[21] Udgifter inden for artikel 11 01 04 i afsnit 11.

[22] EFT L 312 af 23.12.1995, s. 1.

[23] EFT L 292 af 15.11.1996, s. 2.

[24] EFT L 136 af 31.5.1999, s. 1.

[25] Som beskrevet under punkt 5.3.

[26] Udgifter, der IKKE er medtaget i referencebeløbet.

[27] Udgifter, der IKKE er medtaget i referencebeløbet.

[28] Udgifter, der er medtaget i referencebeløbet.

[29] Der skal henvises til den specifikke finansieringsoversigt for det eller de pågældende forvaltningsorganer.